酬婁秀才將之淮南見贈之什
作者：柳宗元
朝代：唐

paragraphs: 遠棄甘幽獨，誰云值故人。
好音憐鎩羽，濡沫慰窮鱗。
困志情惟舊，相知樂更新。
浪遊輕費日，醉舞詎傷春。
風月歡寧間，星霜分益親。
已將名是患，還用道爲鄰。
機事齊飄瓦，嫌猜比拾塵。
高冠余肯賦，長鋏子忘貧。
晼晚驚移律，睽攜忽此辰。
開顏時不再，絆足去何因。
海上銷魂別，天邊弔影身。
秖應西澗水，寂寞但垂綸。